Massagebed vir plaasaanvalle beplanBoere is keelvol vir plaasaanvalle en -moorde (Foto: Verskaf) ŉ Groot saamtrek word Saterdag in Pretoria beplan waartydens besorgde Suid-Afrikaners vir die soveelste keer hul misnoeë oor plaasaanvalle en -moorde te kenne wil gee. Talle optogte teen plaasaanvalle en -moorde is verlede jaar landwyd gehou. Lede van die organisasie Unite Against Farm Murders and Attacks verwag ŉ groot opkoms van mense, tot van die Kaap, wanneer hulle Saterdag na die Uniegebou opruk. Hierdie organisasie het reeds in Oktober ŉ optog in die Jakarandastad gehou, waartydens ŉ memorandum aan die president se kantoor by die Uniegebou oorhandig is. Volgens een van die organiseerders, Kallie Roux, het die regering nog geen aandag gegee aan hul eise wat in dié memorandum uiteengesit is nie. “Die aanvalle op ons boere hou nie op nie en niemand doen iets daaraan nie. Dit is tyd dat ons weer ons stemme dik maak. En dit is by wyse van ŉ optog, waar ons massas mense byeenkry om weer bewusmaking te skep,” sê Roux. Die optog verlede jaar in Pretoria (Foto: Verskaf) Die plan is om Saterdag tussen 09:30 en 10:00 met motors, bakkies, motorfietse, trekkers en selfs vragmotors by die Builders Warehouse Zambesi in Sefako Makgatho-rylaan in Montana bymekaar te kom. Van daar af sal almal in ŉ stoet deur die stad se strate en hoofweë tot by die Uniegebou ry. “Ons sal stadig (30/40 km/h) beweeg, met ons ligte en parkeerligte aan, en alle verkeersreëls gehoorsaam.” Almal wat aan die optog wil deelneem, word aangemoedig om wit vlae, baniere en wit kruise saam te bring wat tydens die optog ten toon gestel sal word. By die Uniegebou sal die “Onse Vader” gesing word en pastoor TJ Mare van die 911 Riders-motorfietsgroep sal ’n gebed doen. “Ons verwag honderde mense van wyd en syd. Mense van die Kaap, Nelspruit, Limpopo, Oos-Kaap en Durban het reeds terugvoer gegee dat hulle die optog gaan bywoon.” Verlede jaar het die Unite Against Farm Murders and Attacks-organisasie in sy memorandum pres. Cyril Ramaphosa gevra om plaasaanvalle en -moorde as prioriteitsmisdaad te erken. Hulle het ook versoek dat ŉ plan van aksie met betrekking tot die inwerkingstelling van die landelike veiligheidsplan ingestel word. Nog een van die eise was dat geen borgtog aan plaasaanvallers of -moordenaars toegestaan moet word nie. Maroela Media het vroeër berig dat altesaam 382 plaasaanvalle in 2020 aangemeld is, waarvan 63 plaasmoorde was. Altesaam 43 plaasaanvalle en vier plaasmoorde is reeds vanjaar aangemeld.